CHERPAN LALAU PENDIAU Danji Bubut Seduai Ruai, Mulut Pulut Tang Ati Ngerangai
Tusun Kedua  “MANAH ba ulu sungai nyin,” ku Ruai nunjuk ngagai adap ke ulu sungai siti.              “Enggai nyadi din, laban seradak ulu sungai nya selalu alai anak mensia empulut burung mandi,” ku Bubut. “Ba pun penyau ba emperan nyin baru manah.”              “Kumbai nuan! Panjuk anak mensia magang-magang nya dia. Enda sabar panjuk sida magang sebelah-belah emperan nya. Baur panjuk sida ngenying begerejak nya dia, nadai ulih alai enselit. Aku-empu mimit da enda disintak panjuk lebuh ke ngair dia kemari,” ku Ruai.              Bubut lalu nunjukka pulau siti ke enda jauh ari nya. “Ba pulau nyin, pelaba aku, nadai orang ngachau.”              Ruai madahka muak ari sepiak nyin pulau nya, dandang besai umai anak mensia. Nya alai, dia balat agi enda likun alai seduai beduruk ngelinsu bulu pangan, ku Ruai.              “Enti kebukai ke nadai alai, tak ba pulau ti ba punjung bukit nyin ga tua, Menyadi,” ku Bubut sambil nunjuk ngagai pulau ke beseberai enggau bukit ke alai seduai berandau nya. Ruai pan besetuju mega ka pulau nya alai seduai beduruk.              Pagi siti, maya udah rangkai jemu, Ruai seduai Bubut lalu nurun ke pulau, sama berema, bebinchingka kereban pelinsu. Datai seduai ba pulau, Ruai seduai Bubut lalu milih batang emperawan sekayu ke udah lama rebah, alai gawa. Udah ngengkahka semua kereban pelinsu, Ruai lalu bejaku. Ku iya:              “Nuan dulu ngelinsu bulu aku, Madi. Ukai semina ngelinsu pia-aja, lalu ukir nuan manah-manah ngambika aku sigat dipeda sida ke dara,” ku pinta Ruai bejaku enggau ketawa-ketawa.              “Pia nyadi mih,” ku Bubut.  “Nyadi tua bedanji munyi tu: ngemanah nya aku ngelinsu, ngukir bulu nuan, lalu ngemanah nya ga nuan ngukir, ngelinsu enggi aku. Reti nya, anang tak besudahka pangan ke ngasuh.” Ruai enda nyakal. “Ya, sigi pia ga adat kita beduruk gawa. Dini tau ngayahka pangan. Mali tulah, ku jaku tuai!”              “Nya mih!” timbal Bubut. “Nyadi pengawa ngelinsu bulu tu, tua lebih sama-sama nemu, ukai pengawa ti empelita, Menyadi, laban linsu bulu tua tu ila, tauka ni-ni bansa enggau gaya, deka terus lekat dibai tua seumur idup.”              Nya alai, Bubut lalu berengkah ngelinsu sereta ngukir bulu Ruai. Bubut bebendar amat gawa, lalu senaka penemu enggau pengelandik iya ngelinsu enggau ngukir dikena iya magang. Kebuah alai Bubut bebendar amat baka nya, laban Ruai nya endang pangan besai iya. Nya alai iya betati enggai ngudahka siku nya ke udah arapka iya ngaduka linsu enggau ukir bulu iya. “Kedua agi,” ku Bubut, “enti linsu enggau ukir bulu nuan tu, Menyadi, tak diudahka sengapa, digaga enda manah enda manding, aku ga empu nama. Ila, lebuh orang nanya ngagai nuan bagi orang ke ngelinsu enggau ngukir bulu nuan, tentu nuan nyebut nama aku. Enti manah, aku ga empu nama manah. Lalu enti jai, aku mega empu nama jai. Ari nya, pengawa tu enda tau tak diudahka sengapa pia.” Pia bejaku, pia ga Bubut ngeringak gawa. DITANGGUNG SEMPERENA              “Ya, sigi pia, Madi, kitai ngereja pengawa. Nadai tau tak dikerichauka sengapa linsu bulu pangan. Aku ngelinsu enggi nuan lagi pan mesti diaduka aku enggau senaka pengelandik. Tang jamah aku, anang nuan irau, Madi. Asal pengaruh pemalit jamah aku nya agi dikembuan aku, asil jari tu, ditanggung semperena. Ke udah-udah tu, tak nadai enda  ngaih orang meda pemanah jamah aku,” ku Ruai sambil ngeringak natka Bubut ke ngelinsu sereta ngukir bulu iya. Ninga penemu Ruai, Bubut tak bisi berasai mimit pengerawan ati, laban ke ditemu iya lalu nadai iya kala udah meda Ruai ngukir bulu sapa-sapa.              Bubut atam amat nurunka ngagai bulu Ruai motif linsu enggau ukir ti ditengkebangka iya dalam pala. Iya ngelinsu enggau ngukir bulu Ruai berengkah ari pala lalu tembu di puting langgai. Iya pan hari tengah hari, Bubut pen tembu ga ngelinsu sereta ngukir bulu Ruai. Asil pengawa Bubut amat manah sereta ngemuaska ati Ruai. Nya endang amat, keba datai ke seharitu masih mih kitai mensia muji pemanah bulu Burung Ruai diukir Burung Bubut.              “Nya, Menyadi,” ku Bubut, “kati baka pemanah jamah aku dih?” “Manah! Chukup manah! Aki Ular Sawa ke alai tua betarak enda mih ngemanah tu jamah,” ku Ruai sambil ngelilik-ngelilik pemanah bulu diri. “Udah kemas pengawa gintir aku. Tu nyau datai ga gintir nuan ngaduka pemanah linsu bulu aku,” ku Bubut. Nyaut Bubut, Ruai madahka diri enda ibuh tekelalu berumban belabuh, laban hari agi tinggi.  “Bebela apa-indah tua dulu seraya ke ngibun linsu bulu aku tu rangkai. Lagi baru aku ngelinsu bulu nuan, Madi,” ku bai Ruai. Seduai lalu duduk merarau. Jam merarau, seduai bisi teguran sebentar, laban perung ukui anak mensia ke ngasu ba lebak di baruh din. Nyawa anak mensia ke ngechihka ukui mega bisi didinga. “Anak mensia ke bemunyi nya! Ngasu lah sida nya!” rara Ruai. Rekung iya lalu dijengau-jengauka iya, ngaga diri bebendar mending. “Enda anak mensia lalu ke punjung kitu ke. Enggai iya mai ukui iya niki bukit renjan baka tu,” ku Bubut, bejaku benyamaika ati diri. “Ehh, anang pia! Enti pengasu gila enda beduli iya ka diri lelak niki bukit,” saut Ruai. Sebentar bekau nya, dinga lesap pelung ukui enggau kedih nyawa pengasu. Sekali ukui nya nyalak baru, didinga seduai nyau rapas ba emperan nyapan dili din. Ruai lalu madahka diri deka berengkah ngelinsu sereta ngukir bulu Bubut. “Bah, tingkap nuan, Madi!” asuh Ruai. Bubut lalu ningkapka diri atas batang emperawan. Ruai lalu madahka endur diri dulu belabuh. “Ditu aku dulu belabuh, Madi, ba tandan bau nuan tu. Lagi ngagai belakang, lalu ke iku. Lagi baru ngagai sayap kedua piak. Udah nya baru ngadu bulu ba seengkapan pala nuan. Kepenudi bendar, udah rangkai linsu muak ke belakang, baru aku ngelinsu sereta nurai ukir ba dada nuan.” Oleh JANANG ENSIRING 
See author's posts
